Det er opsigtsvækkende, at den højest placerede i Venstres nordjyske organisation, der samtidig sidder i Venstres centrale forretningsudvalg, forlader partiet - og smækker med døren i den grad, Pernille Roth gør. Man kan godt i det nordjyske Venstre-bagland finde andre medlemmer, der deler hendes opfattelse af partiets aktuelle situation. Men om nogen samlet og koordineret afgang eller nogen dybt forankret nordjysk bevægelse er der på ingen måde tale. Snarere ser vi kulminationen på ugers frustration, hvor Pernille Roth har stået temmelig alene i sit forsvar for det nu tidligere Venstre-medlem Inger Støjberg. Pernille Roth ytrer sig alene på egne vegne og drøftede ikke sin beslutning om at gå med den regionsbestyrelse, hun indtil nu har været formand for. Og næstformanden Gunhild Olesen Møller, der nu er fungerende formand, deler ikke kritikken af partiets formand. - Vi har valgt Ellemann på et landsmøde, og jeg har stadig tillid til ham, siger hun. Pernille Roths afløser tror, at formandens farvel “helt bestemt og først og fremmest” skyldes, at hun og Inger Støjberg også på det personlige plan står hinanden nær og bor tæt på hinanden i Hadsund. Ene om at slås for Støjberg Pernille Roth har mange års medlemskab af partiet bag sig, så hun er ingen novice. Men hun er et følelsesmenneske, og folk omkring hende har noteret, at hun i nogen tid har været pot og pande med Støjberg - og har været stærkt påvirket af det, der er overgået veninden. Hun var ene om at slås for Støjberg, da forretningsudvalget før nytår udløste Støjbergs farvel til næstformandsposten. Og hun har tydeligt undsagt det flertal, inklusiv partiformanden, der stemte for at rejse rigsretssag. Til dette flertal hørte folketingsmedlem Anne Honore Østergaard, der er valgt i Mariagerfjord-kredsen, hvor Pernille Roth (og Inger Støjberg) bor. Da folketingspolitikeren på sociale medier prøvede at forklare, hvorfor hun stemte, som hun gjorde, blev hun udsat for meget skarp kritik fra flere Venstre-folk med nære bånd til Pernille Roth. Anne Honore Østergaard fik blandt meget andet at vide, at da hun i 2019 som ny folketingskandidat i kredsen skulle markedsføre sig, bad hun om - og fik hun - Inger Støjbergs hjælp ved flere gadeaktioner. - Nu er takken, at du stikker en kniv i ryggen på hende, lød det. Det siger noget om, hvor stærke følelser Inger Støjbergs fald har udløst hos flere Venstre-folk i det lokalområde, hun kommer fra. Til gengæld synes kritikken - og dem, der er enige med Pernille Roth - primært at kunne findes netop i denne kreds.

Opsummering:
Når den hidtidige formand for Venstre i Nordjylland Pernille Roth nu melder sig ud, er hendes nære venskab med Inger Støjberg en central del af forklaringen, skriver TV2 Nords politiske analytiker.